Diari Oficial de la Generalitat Valenciana


Sumari del DOGV 3266, del 17-06-1998 (1998/4516)

RESOLUCIÓ de 28 d'abril de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación para el Desarrollo y la Innovación.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3266

Data del DOGV
:   17-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4516


Data del document
:   28-04-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 d'abril de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación para el Desarrollo y la Innovación. [1998/4516]
  
Vista la sol·licitud d'entrada en el Registre el dia 11 de febrer de 1998, amb el número 7355, efectuada per la Sra. Lucía García de la Quadra Rubio, en representació de la Fundación para el Desarrollo y la Innovación, en què se sol·licitava la inscripció de dita entitat en el Registre de Fundacions de la Comunitat Valenciana, en base als següents
  
Antecedents de fet
  
Primer
  
Que segons l'escriptura de data 2 de febrer de 1998, i amb número de protocol 434, atorgada davant del notari de l'il·lustre Col·legi de València, Sr. Alberto Domingo Puchol, van comparéixer el. Sr. Diego Such Pérez, conseller d'Ocupació, Indústria i Comerç de la Generalitat Valenciana, en nom i representació del Govern Valencià, i el Sr. Juan-José Ubaghs Porteners, en nom i representació de l'entitat mercantil de nacionalitat espanyola Ford España, SA, amb la voluntat de constituir en aquest acte la fundació denominada Fundación para el Desarrollo y la Innovación.
  
Segon
  
Segons l'article 6 dels seus Estatuts, el fi de la fundació és el foment de l'economia i de la qualitat dels productes i sistemes, la defensa del medi ambient, el desenrotllament científic, tècnic i cultural de la societat, així com la millora de la competitivitat de les empreses i dels productes industrials i la prestació de serveis, especialment en l'àmbit de l'àrea industrial d'Almussafes.
  
De conformitat amb l'article 7 estatutari, la fundació desenrotllarà les següents activitats:
  
1. Activitats de millora de l'activitat econòmica, la competitivitat, la innovació, la qualitat i el desenrotllament empresarial, organitzades directament o en col·laboració amb altres entitats, institucions i empreses. 2. Activitats d'estimulació a la cooperació entre el sector públic i privat i les organitzacions socials, per tal d'identificar i desenrotllar noves tecnologies, aplicacions i serveis en relació amb els fins fundacionals. 3. Prestació de serveis de tot tipus que redunden en la millora dels resultats de l'activitat i de les condicions de treball a les empreses, especialment dins de l'àrea industrial d'Almussafes. 4. Realització d'accions formatives per a la millora de la competitivitat, directament o en col·laboració amb altres entitats, institucions o empreses. 5. Concessió de beques o premis en relació amb els fins fundacionals, directament o en col·laboració amb altres entitats, institucions o empreses. 6. Quantes altres actuacions redunden en benefici dels fins fundacionals.
  
Segons l'article 25 dels estatuts, pot ser beneficiària dels serveis i prestacions de la Fundació qualsevol persona natural o jurídica, sense cap discriminació dins dels fins de la Fundació, especialment si està radicada en l'àrea industrial d'Almussafes.
  
Tercer
  
La dotació de la Fundació, segons consta en l'escriptura de constitució, de data 2 de febrer de 1998, és d'un milió de pessetes (1.000.000 PTA), aportada per cadascun dels fundadors a raó de cinc-centes mil pessetes (500.000 PTA).
  
D'altra banda, el dia 27 d'abril de 1998, el Sr. Juan-José Ubaghs Porteners, en nom i representació de l'entitat mercantil Ford España, SA, va fer una donació a favor de la Fundación para el Desarrollo y la Innovación, consistent en béns mobles valorats en vuit-cents noranta-cinc milions de pessetes (075.492.152 PTA). Dita donació es va formalitzar en escriptura pública de data 27 d'abril de 1998, núm. de protocol 1.704, atorgada davant del notari de l'Il·lustre Col·legi de València, Sr. Alberto Domingo Puchol, i la seua efectivitat va quedar condicionada al fet de la inscripció de la fundació en el Registre de Fundacions i a la seua acceptació per part del Patronat d'aquesta.
  
Les aportacions en metàl·lic s'acrediten mitjançant dos certificats de l'entitat de crèdit Caixa d'Estalvis de València, Castelló I Alacant, incorporats a l'escriptura constitucional.
  
Quart
  
D'acord amb allò que s'ha previst en l'atorgament III de l'Acta Fundacional i la secció I del capítol III dels Estatuts, el Patronat és l'òrgan de govern i representació de la Fundació. El Patronat estarà compost per huit membres, quatre en representació de la Generalitat Valenciana: el conseller d'Ocupació, Indústria i Comerç; el director general d'Economia, de la Conselleria d'Economia, Hisenda i Administració Pública; el director general d'Indústria i Energia, de la Conselleria d'Ocupació, Indústria i Comerç, i el director general de Treball de la Conselleria d'Ocupació, Indústria i Comerç, i quatre en representació de Ford España: el president del Consell d'Administració de Ford España, SA; el director gerent de Fabricació; el director de Relacions Industrials, i el Controler de Ford España, SA. Serà president d'honor de la Fundació el president de la Generalitat Valenciana.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la fundació, es consideren que són d'interés general i adequats, de conformitat amb allò que s'ha establit en l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
L'article 10 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que la dotació ha de ser adequada i suficient per al compliment dels seus fins.
  
La suficiència i l'adequació de la dotació, així com la realitat d'aquesta, exigida en l'article 10.3 de la citada Llei, queden acreditades en el present cas en entendre's que la donació a dotació efectuada per un dels fundadors, a pesar de no haver-se pogut perfeccionar per l'acceptació dels patrons de la fundació, està suficientment garantida, atés que la seua efectivitat depén del fet de l'adquisició de la personalitat jurídica de la fundació, a través de la seua inscripció en el Registre de Fundacions de la Comunitat Valenciana, així com de l'acte degut de l'acceptació de la citada donació pels patrons. S'ha de tenir en compte que l'article 20.3 de la Llei 30/1994, de Fundacions, estableix que les fundacions no podran deixar d'acceptar donacions sense la prèvia acceptació del Protectorat.
  
Cinqué
  
L'article 10.2, segon paràgraf, de la Llei 30/94, de 24 de novembre, de Fundacions, assenyala que tindran la consideració legal de dotació els béns i drets que durant l'existència de la fundació siguen afectats pel fundador o el Patronat, amb caràcter permanent als fins fundacionals.
  
D'altra banda, l'article 3, lletra c del Reglament del Registre de Fundacions de Competència Estatal, aprovat pel Reial Decret 384/96, d'1 de març, indica que seran inscriptibles en el Registre de Fundacions "L'augment i la disminució de la dotació". La forma en què ha de dur-se a terme l'esmentada inscripció la indica l'article 5.2 d'aqueix mateix reglament, en assenyalar que "s'inscriuran per mitjà d'escriptura pública o de testimoni, amb firmes legitimades notarialment, de l'acord adoptat pel patronat".
  
Finalment, l'article 8, números 1 i 2 del Decret 60/95, de 18 d'abril, del Govern Valencià, prescriu que els actes inscriptibles hauran de reunir les formalitats establides en la Llei i presentar-se en doble exemplar.
  
Sisé
  
La carta fundacional i els Estatuts, continguts en l'escriptura pública de 2 de febrer de 1998, reuneixen els requisits bàsics dels articles 8 i 9 de la vigent Llei 30/94, de 24 de novembre, pel qual la Fundació pot ser reconeguda, tenint en compte el fi que persegueix segons l'article 6 dels seus Estatuts.
  
No obstant això, i en virtut d'allò que s'ha disposat en l'article 9.2 de la Llei 30/94 de Fundacions, es tindran per no posats els articles 3.2, 23 i 36.2, dels Estatuts, per les següents raons:
  
L'article 3.2, relatiu al trasllat del domicili de la Fundació, atés que a l'empara d'allò que s'ha disposat en l'article 9.1.C de la Llei 30/94 de Fundacions, el domicili ha de constar en els Estatuts, per què qualsevol canvi en aquest suposa modificació estatutària, independentment que aquesta es realitze fora o dins de la localitat del domicili anterior.
  
En relació amb l'article 23 dels estatuts, relatiu al cessament dels patrons, s'ha de dir, que atemptar contra els fins i interessos de la Fundació només pot ser causa de cessament, prèvia resolució judicial, i no mai per acord del patronat. (art. 16.2,d,e. de la Llei 30/94 de Fundacions).
  
Pel que fa a l'article 36.p2 dels Estatuts, relatiu a les causes d'extinció de la Fundació, s'ha d'indicar que l'acord del patronat adoptat per unanimitat, no és una causa d'extinció, sinó una forma d'adoptar l'acord d'extinció.
  
Seté
  
Els patrons de la Fundació, una vegada designats, hauran d'acceptar els seus respectius càrrecs de conformitat amb l'article 13.2 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, que textualment exposa: "Els patrons entraran a exercir les seues funcions després d'haver acceptat expressament el càrrec en document públic, en document privat amb firma legitimada per notari o mitjançant compareixença realitzada a l'efecte en el Registre de Fundacions. Dita acceptació s'inscriurà en el mencionat Registre"; en cas contrari es podria entendre que els acords adoptats pels patrons afectats mancaran d'eficàcia en tant no es convaliden a través de la deguda acceptació.
  
Vuité
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, en què es refereix a l'estructura administrativa a nivell de servei.
  
Vistos la Constitució, la Llei 30/94, de 24 de novembre, el Reial Decret 316/96, de 23 de febrer, pel qual s'aprova el Reglament de Fundacions de Competència Estatal, el Decret 60/95, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i la resta de normativa de pertinent aplicació, resolc:
  
Primer
  
Inscriure com a Fundació la denominada Fundación para el Desarrollo y la Innovación en el Registre de Fundacions de la Comunitat Valenciana amb el número 295 (V) i classificar-la de caràcter cultural i científic d'innovació tecnològica. El seu domicili radicarà a Almussafes, Polígon Industrial, s/n.
  
Segon
  
Inscriure en el Registre de Fundacions els Estatuts per què ha de regir-se la Fundació, elevats a escriptura de data 2 de febrer de 1998, i amb número de protocol 434, atorgada davant del notari de l'Il·lustre Col·legi de València, Sr. Alberto Domingo Puchol, i es tindran per no posats els articles estatutaris 3.2, 23 i 36.2.
  
Tercer
  
Inscriure en el Registre de Fundacions de la Comunitat Valenciana, l'augment de la dotació de la Fundación para el Desarrollo de la Innovación, consistent en béns mobles valorats en vuit-cents noranta- cinc milions de pessetes (808.464.591 PTA), una vegada el Patronat de la Fundació haja presentat escriptura pública o testimoni, amb firma legitimada notarialment, de l'acord d'acceptació de la donació a favor de la Fundació.
  
Notifiqueu l'actual Resolució, amb l'advertiment que contra aquesta, que no esgota la via administrativa, es podrà presentar recurs ordinari davant d'aquest òrgan o davant el conseller de Presidència en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 28 d'abril de 1998.- El director general d'Interior: José López Garrido.